**LÄÄKKEET JA ALKOHOLI**

Tiedätkö sinä sopivatko omat lääkkeesi yhteen alkoholin kanssa?

Terveyden kannalta kenellekään ei voi suositella alkoholin käyttöä. Kohtuukäytön terveysvaikutuksista on osittain ristiriitaista tutkimustietoa. Lasillinen alkoholia on silti harvoin haitaksi lääkkeiden kanssa. Muutamia poikkeuksia on lueteltu alla. Alkoholin suurkulutus taas ei ole hyväksi minkään lääkkeen kanssa. Alkoholiannos voi lisätä lääkkeen tehoa, kun taas alkoholin jatkuva käyttö voi vähentää sitä, ja päinvastoin.

Tässä muutamia yleisimpiä yhteisvaikutuksia:

**Keskushermostoa lamaavat lääkkeet:** Kolmiolääkkeiden ja ns. PKV-lääkkeiden (pääasiassa keskushermostoon vaikuttavien lääkkeiden) kanssa on syytä välttää alkoholin käyttöä kokonaan, koska se voi lisätä keskushermostolamaa ja aiheuttaa jopa hengityspysähdyksen. Yhteiskäyttö lisää aina onnettomuusriskiä. Riski korostuu iäkkäillä, joiden elimistö on herkempi haitoille ja käytössä on usein myös muita kaatumisriskiä lisääviä lääkkeitä.

Tällaisia lääkkeitä ovat mm. *uni- ja nukahtamislääkkeet, rauhoittavat lääkkeet (mm. bentsodiatsepiinit), epilepsialääkkeet, väsyttävät psyykenlääkkeet, opioidikipulääkkeet, kutinalääke hydroksitsiini (Atarax) ja lihasrelaksantit*.

Riski yhteisvaikutuksille kasvaa useamman lääkkeen yhteiskäytössä.

Sekakäyttö voi olla joskus tahatontakin, jos lääkeaine ei ole ehtinytkään poistua elimistöstä ennen alkoholin nauttimista. Toisaalta moni saattaa ottaa unilääkkeen illalla, vaikka alkoholi ei ole ehtinyt poistua elimistöstä. Väärinkäytön suhteen on hyvä myös huomioida, että toleranssi saattaa nousta ja oma kokemus lääkkeiden ja alkoholin haitoista voi heikentyä, mutta yliannostus voi silti tulla yllättäenkin. Vierotusoireet voivat sekakäytössä kestää pitkään, eikä lääkkeiden käyttöä aina ole turvallista lopettaa yhtäkkiä.

**Mielialalääkkeet:** Alkoholi voi vaikuttaa epäsuotuisasti mielialaan ja täten heikentää mielialalääkityksen tehoa. Joidenkin masennuslääkkeiden kanssa on vältettävä alkoholia, mutta osassa kohtuukäyttö on sallittua. Varmista asia oman lääkkeesi kohdalta.

**Parasetamoli:** Satunnaisessa käytössä normaaleilla annoksilla parasetamoli ei ole sen vaarallisempi lääke kipuun tai vaikkapa krapulaan kuin tulehduskipulääkkeetkään. Pitkäaikainen alkoholinkäyttö voi kuitenkin suurentaa parasetamolin aiheuttaman maksavaurion syntyä. Alkoholi indusoi maksan CYP2E1-entsyymiä. Parasetamolin maksatoksinen metaboliitti syntyy pääosin juuri CYP2E1-välitteisesti. Siksi alkoholia säännöllisesti käyttävällä on suurentunut vaara saada parasetamoliin liittyvä maksavaurio.

**Tulehduskipulääkkeet:** Ruoansulatuskanavan haitat voivat korostua alkoholin suurkulutuksen yhteydessä.

**Verenohennuslääkkeet:** Verenohennuslääkkeiden kanssa on tärkeää olla säännöllinen ja alkoholinkäyttö voi aiheuttaa unohtamisia ja lääkitysvirheitä. Marevanin kanssa 2 annosta alkoholia voi jo voimistaa verenohennusvaikutusta ja lisätä verenvuotoriskiä.

**Verenpainelääkkeet:** Alkoholi yleensä laskee hetkellisesti verenpainetta. Pitkäaikainen runsas alholinkäyttö kuitenkin yleensä nostaa verenpainetasoja. Alkoholi lisää ortostaattisen hypotension vaaraa. Tämä on huomiotava myös sepelvaltimotautiin käytettävien nitraattien kanssa. Iäkkäillä kaatumisriski nousee herkästi, jos verenpaine laskee liiaksi. Tämä voi korostua ylösnoustessa.

**Diabeteslääkkeet:** Alkoholinkäytön yhteydessä verensokeria alentavien lääkkeiden vaikutus voi tehostua liiallisesti. Varovaisuutta vaativat erityisesti insuliinit, sulfonyyliureat (kuten glimepiridi ja repaglinidi). Yleisen diabeteslääkkeen metformiinin ja kanssa alkoholin runsas käyttö voi altistaa hengenvaaralliselle maitohappoasidoosille. Tätä on ilmennyt varsinkin munuaisten tai maksan vajaatoimintaa sairastavilla. Pitkäaikainen alkoholinkäyttö myös usein altistaa lihomiselle ja sitä kautta II-tyypin diabeteksen synnylle ja nostaa verensokeriarvoja pidemmällä välillä.

**Antabus:** Yhteisvaikutusta voidaan myös käyttää hyödyksi. Näin toimii alkoholivieroituksessa käytettävä Antabus. Alkoholi hajoaa alkoholidehydrogenaasin välityksellä ensin asetaldehydiksi ja edelleen aldehydidehydrogenaasin välityksellä etikkahapoksi. Disulfiraamivalmiste estää aldehydidehydrogenaasia, jolloin elimistöön kertyy ylimäärin asetaldehydiä. Tämä puolestaan aiheuttaa ns. antabusreaktion eli pahoinvointia, punoitusta kasvoilla, hikoilua, verenpaineen laskua ja sykkeen nousua tai laskua. Vaikutus kestää hoidon lopettamisen jälkeen jopa 1-2 viikkoa. Herkimmillä lievä antabureaktio on tullut jopa alkoholia sisältävän suu- tai partaveden käytön yhteydessä.

**Antibiootit:** Yleisimmin alkoholin käytöstä apteekissa kysytään ja neuvotaan antibioottien kanssa. Yleensä antibioottikuurien aikana voi kuitenkin käyttää alkoholia kohtuullisesti. Runsas käyttö tuskin edistää paranemista ja voi ärsyttää ruonsulatuskanavaa.

Poikkeuksena on metronidatsoli (Flagyl ja Trikozol), joka voi joillekin aiheuttaa yllä mainitusn antabusreaktion kaltaisia oireita. Tämä yhteisvaikutus on ilmennyt jopa hyvin pienillä alkoholimäärillä. Siksi alkoholia neuvotaan välttämään metronidatsolikuurin aikana ja pari päivää sen jälkeen.

**Maksahaitat:** Maksahaitoille altistavien lääkkeiden kuten metotreksaatin kanssa on syytä välttää runsasta alkoholin käyttöä.

**Närästyslääkkeet:** Alkoholi lisää vatsahapon eritystä, ärsyttää vatsaa ja rentouttaa ruokatorven alaosan sulkijaa altistaen refluksille eli vatsansisällön nousemiselle ruokatorveen. Näin ollen se siis heikentää närästyslääkkeiden tehoa.

**Pimekrolimuusi ja takrolimuusi:** Alkoholin ja iholle käytettävien pimekrolimuusi- ja takrolimuusivalmisteiden kanssa osalla on ilmennyt ihon punoitusta, jolloin yhteiskäyttöä on syytä välttää.

Alkoholilla voi olla yhteisvaikutuksia hyvin erilaisten lääkkeiden kanssa. Toisaalta on vallalla myös harhakäsityksiä, joiden takia joidenkin lääkkeiden käyttöä turhaankin vältetään esim. juhlien sattuessa.

Lääkehoidon onnistumisen kannalta on siis hyvä aina varmistaa uutta lääkettä saadessaan, voiko sen kanssa käyttää alkoholia.